SL Uradni list Evropske unije C 89/62

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 89/10

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„TORRONE DI BAGNARA“

ES št.: IT-PGI-0005-01101-27.03.2013

ZGO ( X ) ZOP ( )

1. Ime

„Torrone di Bagnara“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.4 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke

Ime „Torrone di Bagnara“ označuje izključno proizvod, ki je pridobljen z obdelavo in kuhanjem medu, sladkorja, neoluščenih praženih mandljev ter cimeta in klinčkov v prahu in prekrit s kristalnim sladkorjem ali nesladkanim kakavom v prahu.

Obstajata dve različici proizvoda „Torrone di Bagnara“, odvisno od tega, s čim je prekrit:

Martiniana (prekrit s kristalnim sladkorjem);

Torrefatto glassato (prekrit z nesladkanim kakavom v prahu).

Ko je proizvod „Torrone di Bagnara“ dan na trg, ima naslednje fizikalne in organoleptične lastnosti:

Oblika: pravokoten paralelepiped z zaokroženimi robovi

Velikost:

dolžina: od 4 do 12 cm;

širina: od 1,5 do 2,5 cm;

višina: od 1,5 do 2,5 cm;

teža: od 14 do 35 g.

Zunanji videz: groba površina kostanjeve barve – znane kot „manto di monaco“ („meniška kuta“) – prekrit s kristalnim sladkorjem (različica „Martiniana“) ali svetleča, gladka in spolirana površina temno kostanjeve barve, ki jo daje preliv iz mešanice sladkorja in kakava v prahu (različica „Torrone glassato“).

Notranji videz: kostanjeve barve z veliko, enakomerno porazdeljenimi mandlji.

Tekstura: hrustljav in drobljiv.

Okus: Ob prvem grižljaju se nugat zdi drobljiv in hrustljav zaradi ravno prav praženih mandljev in visoke temperature, ki ji je izpostavljena mešanica sladkorja. V ustih je sladkost proizvoda uravnotežena z aromo po praženih mandljih in izrazitim karamelnim okusom z blagim priokusom po začimbah, ki v primeru različice „Torrefatto glassato“ vključuje tudi aromo nesladkanega kakava v prahu.

3.3 Surovine (samo za predelane proizvode)

Proizvod „Torrone di Bagnara“ je narejen iz naslednjih sestavin:

Obvezne sestavine

Sestavine mešanice za nugat

— sladka mešanica iz sladkorja v prahu in medu iz pomarančnih cvetov, čistega cvetličnega medu ali medu iz kovačnika,

— sladki, neoluščeni mandlji,

— cimet v prahu, klinčki v prahu.

Sestavine preliva

— različica „Martiniana“: sladkor v prahu za glazuro, kristalni sladkor za posip,

— različica „Torrefatto Glassato“: sladkor v prahu – po možnosti delno pomešan s fondant sladkorjem – za glazuro, nesladkan kakav v prahu z 22–24 % kakavovega masla.

Neobvezne sestavine za obe različici

Jajčni beljak ali albumin, vanilija, eterična olja agrumov, pomožno sredstvo za pridobitev sladkornega sirupa.

Proizvod ne vsebuje konzervansov niti umetnih barvil.

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Vse faze obdelave sestavin in priprave proizvoda „Torrone di Bagnara“ potekajo na opredeljenem geografskem območju.

3.6 Posebna pravila za rezanje, ribanje, pakiranje itn.

Proizvod „Torrone di Bagnara“ se prodaja v pakiranjih z enim ali več proizvodi. Za zaščito kakovosti proizvoda je treba pakiranje opraviti v največ štirih urah po ohladitvi proizvoda. Tako prispevamo k preprečevanju morebitne bakteriološke okuženosti in zagotovimo, da proizvod ne vpije vlage iz zunanjega okolja, s čimer se ne bi pojavilo samo tveganje nastanka plesni med skladiščenjem, ampak bi se proizvod tudi takoj preveč zmehčal, kar bi negativno vplivalo tako na njegov zunanji videz (glazura bi popokala oziroma na površini bi nastale razpoke) kot tudi na njegovo teksturo (proizvod bi bil manj hrustljav). V tej fazi se je treba tudi izogibati neposrednemu stiku s proizvodom za zagotovitev, da površina ostane sijoča (različica „Torrefatto glassato“) oziroma da se ne uniči posip iz sladkorja (različica „Martiniana“).

3.7 Posebna pravila za označevanje

Kadar se proizvod „Torrone di Bagnara“ prodaja v pakiranjih z enim proizvodom, mora biti na embalaži v celoti izpisano „Torrone di Bagnara“, „Indicazione Geografica Protetta“ („zaščitena geografska označba“) (lahko se doda kratica „IGP“ („ZGO“)) in/ali simbol Unije ter spodaj prikazani logotip proizvoda.

Kadar se proizvod „Torrone di Bagnara“ prodaja v pakiranjih z več proizvodi, tj. na pladnju ali v škatli z več posebej pakiranimi kosi nugata, morajo biti zgoraj navedeno besedilo in slike prikazani na pakiranju (pladnju ali škatli) in na embalaži posameznega kosa slaščice.

Dodajanje kakršnih koli opisov, ki niso izrecno določeni, ni dovoljeno.

Dovoljeno pa je uporabiti eno od dveh dodatnih označb, ki se nanašajo na vrsto glazure („Martiniana“ ali „Torrone glassato“), reference, vključno z zgodovinskimi referencami, na blagovne znamke, če ne zavajajo kupcev, ter druge resnične in dokazljive reference, ki jih dovoljuje pravo EU, nacionalno ali regionalno pravo.

V zgornjem delu logotipa proizvoda so v eni vrstici izpisane besede „Torrone di Bagnara“. V sredini logotipa je stilizirana slika trdnjave Rocca di Bagnara, pod njo pa podoba morske deklice, katere telo je oblikovano z zaobljeno črto.

4. Kratka opredelitev geografskega območja

Geografsko območje proizvodnje slaščice „Torrone di Bagnara“ zajema celotno upravno območje občine Bagnara Calabra v pokrajini Reggio Calabria.

5. Povezanost z geografskim območjem

5.1 Posebnosti geografskega območja

Geografsko območje je obmorsko mesto ob vznožju visoke, strme skalne stene, katere struktura ni nikoli omogočala kmetijskih dejavnosti, razen nekaj ozkih vrst vinske trte, ki uspeva na terasah, in otežuje trgovanje z notranjostjo. Tako je gospodarski razvoj občine Bagnara vedno temeljil na morju, prek katerega so se prodajali tradicionalni lokalni proizvodi. Ti lokalni proizvodi so se pogosto izmenjavali s sladkorjem in začimbami, katerih razpoložljivost je v prvi polovici 19. stoletja omogočila nastanek lokalnih trgovskih zastopstev za začimbe. Trgovska zastopstva za začimbe so predhodniki sodobnih industrijskih ali obrtnih podjetij, ki proizvajajo „Torrone di Bagnara“, ter so zagotovila plodna tla za spretnosti, ki so se razvile v mestu in za katere je še danes značilno posebno znanje o sestavinah in postopkih proizvodnje.

5.2 Posebnosti proizvoda

Proizvod „Torrone di Bagnara“ se prodaja v dveh oblikah, ki sta se v istoimenskem mestu proizvajali že v preteklosti, to sta različici „Martiniana“ in „Torrefatto glassato“. Lastnost, zaradi katere se je proizvod „Torrone di Bagnara“ uveljavil med potrošniki, je njegova značilna drobljiva in hrustljava tekstura. Ta lastnost je povezana s tradicionalnim načinom kuhanja mešanice na velikem ognju in pri visokih temperaturah, za razliko od običajnih vrst nugata, ki se pripravljajo na pari pri nizkih temperaturah. Iz te proizvodne metode izhajajo tudi druge posebne organoleptične lastnosti, kot sta kostanjeva barva notranjost nugata in značilen karamelni okus. Še ena značilna lastnost proizvoda „Torrone di Bagnara“ je uporaba začimb, zgodovinska zapuščina posebnosti geografskega območja, ki daje proizvodu „Torrone di Bagnara“ bogat in razpoznaven okus.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Proizvod „Torrone di Bagnara“ si je sčasoma ustvaril odličen sloves. Začetki segajo v leto 1846, ko je bil proizvod „Torrone di Bagnara“ izrecno naveden kot specialiteta družine slaščičarjev, ki se še vedno ukvarja s to dejavnostjo in ki je proti koncu navedenega stoletja postala dobavitelj Savojske dinastije. Številni dokumenti iz različnih obdobij 19. stoletja dokazujejo intenzivne proizvodne dejavnosti in enako intenzivno odpremljanje pošiljk proizvoda, namenjenih za prodajo. Leta 1885 je pisatelj N. Marcone zapisal: „ ‚Torrone di Bagnara‘ je obšel ves svet in si je to čast nedvomno zaslužil“ („Un viaggio in Calabria. Impressioni e ricordi“). Sloves proizvoda „Torrone di Bagnara“ se je ohranil vse 20. stoletje. Leta 1983 je Canon A. Giuffrè v svojem delu „Storia di Bagnara“ zapisal: „Mesto Bagnara je zaslovelo zaradi posebne narave te slaščice (‚Torrone di Bagnara‘) …“.

Poleg tega so lokalni časopisi, gastronomski vodiči in revije proizvod „Torrone di Bagnara“ omenjali kot značilen proizvod opredeljenega geografskega območja. V članku z naslovom „Le tante vie del torrone“, ki je bil 14. decembra 1995 objavljen v časopisu Gazzetta del Sud, je občina Bagnara označena kot izhodišče tako imenovane „nugat ceste“, pri čemer so omenjena imena več družin, ki že dolgo proizvajajo „Torrone di Bagnara“. V kulinaričnem vodiču z naslovom „Atlante dei prodotti tipici dei Parchi Italiani“ (izdaja 2002, str. 215) je občina Bagnara Calabra v poglavju o kalabrijskih slaščicah navedena kot kraj, znan po dolgoletni tradiciji proizvodnje nugata, pri čemer so vključeni tudi podatki o različicah proizvoda in uporabljenih sestavinah. V publikaciji z naslovom „Calabria sapori di una terra antica - le specialità enogastronomiche regionali d’eccellenza ed i prodotti tipici di qualità“ (str. 11, objavil kalabrijski regionalni organ leta 2004) je „Torrone di Bagnara“ označen kot značilna kalabrijska slaščica. To povezanost utrjuje tradicionalni festival „Festa del Torrone“, ki poteka vsako leto novembra ter prispeva k ohranjanju prepoznavnosti in slovesa proizvoda.

Zgodovinski in kulturni elementi

V obdobju po drugi svetovni vojni je začelo cveteti več manjših podjetij, ki so zagotovila poln razvoj okraja Torrone di Bagnara, za katerega je bila značilna posebna vitalnost trgovcev. To je z leti omogočilo oblikovanje posebnih tehnik ter razvoj in ohranjanje znanja in spretnosti, ki so bili potrebni za obdelavo sestavin in končno oblikovanje dveh različic proizvoda, tj. „Martiniana“ in „Torrefatto Glassato“. Ti različici sta se prenašali iz roda v rod in ju ne proizvajajo na drugih območjih.

Prav tako so v lokalni specializirani terminologiji še vedno prisotni žargonski izrazi, ki segajo v starodavno proizvodno tradicijo, na primer „manto di Monaco“ (meniško ogrinjalo), ki se nanaša na barvo nugata, „cotta“, ki se nanaša na toplo, neoblikovano mešanico za nugat, in „torroniera“, ki se nanaša na poseben kotel, ki ga uporabljajo slaščičarski mojstri.

Sklic na objavo specifikacije

(člen 5(7) Uredbe (ES) št. 510/2006 (3))

Celotno besedilo specifikacije proizvoda je na voljo na:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it), kjer v desnem zgornjem kotu zaslona izberete „Qualità e sicurezza“ in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.